R5dwMg/zh-wiki-yue-long huggingface dataset:
後尾，北海道太平洋側同千島俾改埋名做東蝦夷地、北海道日本海側同庫頁島就俾改叫西蝦夷地。而東蝦夷地喺1799年、西蝦夷地喺1807年，先後俾幕府歸做佢自己嘅直轄地。1809年，庫頁島改名「北蝦夷」。1821年，蝦夷地全境試過再度成為咗松前藩領地，但到咗1855年又再俾嗮幕府劃成佢自己嘅直轄地。
，推理小說系列，長短篇小說幾十篇，日本赤川次郎所寫，受日本人歡迎，賣出幾百萬本。亦有唐字翻譯本，香港同臺灣各有譯本，譯本書題不盡相同。三色貓系列，亦叫三色貓推理系列、三毛貓福爾摩斯系列、三色貓福爾摩斯系列。
系列構思一貫，通常有命案。主角叫片山義太郎，刑事警察，屬警視廳，冒失平凡，怕高怕血怕女人，偏偏遇到血案，偏偏同各篇女主角有艷遇。因案件收留咗隻貓乸，三色貓，叫福爾摩斯，正正係英國小說偵探福爾摩斯同名。
曉聽人話，又曉查案，時時提醒主角破案關鍵。系列其他角色有義太郎個妹，片山晴美，好奇心重，幫亞哥查案，堅持亞哥未娶唔結婚。姑媽兒島光枝，經常做媒，想兄妹都盡早成家立室，安排相睇。石津刑警，屬目黑警署，中意晴美，自稱戀人。
天狗，按意思為天嘅狗，字義普通，故此歷世有種種來源，各有所指。天狗初為華夏傳說之獸，乃係瑞獸，見於山海經。漢初天狗則講成流星一種，形似狗，有聲，墮地有火，此為凶星，天狗就似凶獸。此類流星又同佛教天文結合，稱為天狗。
佛教本無天狗之名，不過翻譯流星，注中有提及天狗。正法念處經卷第十九，「時虛空神諸大神通大夜叉等聞天所說、歡喜踊躍、於彼惡龍阿修羅所、生大瞋恚、即下欲詣法行龍王婆修吉德叉迦等諸龍王所、說上因緣。從空而下，一切身分光焰騰赫，見是相者，皆言憂流迦下。
天狗流星之意，亦傳到日本。日本書紀卷第廿三，「九年春二月丙辰朔戊寅。大星從東流西。便有音似雷。時人曰。流星之音。亦曰。地雷。於是。僧旻僧曰。非流星。是天狗也。其吠聲似雷耳。」當地人話聽到流星有聲如雷。
日蝕月蝕同狗扯上關係，至早見於百喻經。當中卷四一喻，叫月蝕打狗喻，「昔阿修羅王、見日月明淨、以手障之。無智常人、狗無罪咎、橫加於惡。凡夫亦爾、貪瞋愚癡、橫苦其身、臥蕀刺上、五熱炙身、如彼月蝕、抂橫打狗。
蔣介石明知南京國民政府唔夠日本打，但因為佢嘅中華民族情意結，蔣介石都係堅持發動戰爭，擔心日本控制滿洲得太耐，當地嘅民心變遷，加上國際因素，好可能永遠「攞唔返」滿洲。盧溝橋事變實際上亦係蔣介石授意沿境士兵，私底下挑釁日本關東軍而造成。
劉仲敬喺文章度講，「……獨派同統派嘅任務難度天生就唔平等，打爛嘅雞蛋唔多可能自己返到蛋殼入面去。鬥爭嘅勝利對統派係唔夠嘅，對獨派係冇必要嘅。統派一定要保證，冇人會對獨統問題有興趣。只要鬥爭開始，佢哋就已經輸咗。
自由評論人李爾克認為，劉仲敬「毅力驚人」，「閱讀量、記憶力同驚人嘅聯想力似乎都冇得彈」，但劉嘅見解「事實錯誤」、「思想貧乏」，只不過喺度兜售緊佢「嗰套糅合西方中心主義、英格蘭保守主義、史賓格勒式嘅文明季候論、世界新秩序、春秋公羊學等『歷史理路』同『草蛇灰線』嘅一種所謂返到以德性做支撐嘅『細共同體』嘅政治哲學」。
而劉仲敬引起嘅所謂爭議，其實並「冇進入到專業史學研究入面具體歷史問題論爭嘅視野，本質上係一種政治姿態」，佢之所以爆紅，係由於「主要嘅爭論者喺立場同方法上都顯得粗糙，而真正有思想深度嘅學者，又因為種種原因，唔能夠充分表達自己嘅觀點」。
中國藝術研究院研究員張耀傑就話，劉仲敬「係有兩篇考據性文章紮實嚴謹，畀咗佢好印象」，可惜劉嘅專著就「……唔肯喺考據發掘方面付出最低限度嘅硬功夫，而只係投機取巧噉，將郭廷以等前輩史家已經用白話文介紹清楚嘅歷史梗概，轉用半文半白、詞不達意嘅文言文抄述一次，然後又加埋啲中國傳統嘅易經、推背圖式嘅猜謎算命嘢落去，『此亦一是非，彼亦一是非』啲噉嘅空口大話來嚇窒人，出奇制勝」。
政治評論人梁京認為，劉仲敬以「全球視野同埋雄辯嘅歷史分析，顛覆性噉批判咗，維護大一統嘅史觀」，「有好多精彩嘅高論，展示咗佢嘅才華，難得嘅學術誠實同勇氣」，但劉嘅史論同史觀「係同李登輝嘅『中國七嚿論』一樣，都有誤導中國人嘅危險」，劉「低估咗大一統文化基因嘅生命力」，而且佢亦唔能夠接受到劉嘅「宿命論傾向」。
頭門面闊三間13.6米，進深5.3米夾埋七架，前牆後柱承重。硬山頂，鑊耳封火山牆，龍船屋脊。木雕如意封檐板。前牆明間凹入去做門廊。正牆青磚紅砂岩石腳。石門夾，原先棟木門唔見咗，家時加裝鐵閘。後簷柱花崗岩八角柱。
後堂面闊三間13.6米，進深三間10.7米夾埋十三架，三三柱同後牆承重。屋頂形式同頭門咁上下。兩次間建磚牆，牆中砌磚雕通花。兩側牆同後牆係蠔殼牆。前簷柱係花崗岩八角柱，金柱係木圓柱，有木柱櫍、石柱礎。
林婷有一個家姐一個妹，由細到大都同屋企人住喺黃埔花園，2005年至2015年曾經喺德蘭中學同明德學院文學院讀書，喺2015年出道成為種星堂旗下模特兒，主要拍攝廣告，同年做咗「第四代邦民女」三位成員其中一位而開始多人留意，2016年至2018年更做咗唯一一個留低嘅第四代「邦民女」。
2017年，公司建議佢試吓參與幕前工作，加上 ViuTV 打算搵佢拍攝一個有關工作假期嘅節目，需要喺台灣生活半年同感受生活。但因為拍攝時間好長，又撞咗其他工作檔期，所以再問有無興趣主持另一個電視節目《入住請敲門》，結果就變成真正藝人。
另外，喺呢個站西北邊有條波口位響度。若果14號綫西北邊嗰橛出咗冬瓜豆腐嘅話，去鎮龍站嘅列車就喺呢個站做總站，跟住入去波口位返轉頭。屆時去新和、廣從公路一帶周邊或九佛、從化嗰邊啲乘客要轉搭其它交通工具先至到。
瑤頭亦叫瑤溪，古稱窯頭，係廣州河南嘅一個村社，喺而家海珠區江南大道中。瑤頭舊底地廣人多，被稱作係河南嘅「三十三村之冠」，地跨馬涌兩岸，地接隔山，盛產茶。宋朝開村，村入邊有蒙、趙、施三大姓。清朝文人劉彤寫詩詠讚瑤頭，發掘瑤溪二十四景。
中華人民共和國成立後，教育模式按嗮蘇聯模式而發展，將原先嘅綜合性大學拆分。嗰時中華人民共和國成立無耐要好多工業技術人才而成立咗好多間技術學院。1950年代期間開咗大規模嘅掃盲運動，重喺1955年成立咗高考。
1960年代中葉到後半段，受到文革破四舊嘅「讀書無用論」同「剷除一切牛鬼蛇神」嘅思想影響，教育一度停頓，連大學入學考試都唔例外。1970年代，中國共產黨組織大量城市「知識青年」離開城市進行上山下鄉運動直到1970年代尾為止，自從中共十大之後，教育重返正常渠道，1977年正式恢復返高考。
1977年恢復高考之後，第一屆高考嘅錄取率好低。隨後1986年7月1號實行咗義務教育法後而唔畀學校喺學生義務教育期間留級或開除學籍嘅情景。1990年代尾實行大學擴招政策後雖然畀好多人喺大學讀書，但弊端亦逐漸出現。
喺中國大陸，小學一般分為五到六級制。喺2002年之前要夠7週歲先要入學，2002年開始改為夠6週歲先要入學。多數嚟講，一至二年級係低年級階段，三至四年級係中年級階段，五、六年級係高年級階段。學生係呢五到六級嘅學業期間，多數要學語文、數學、品德與生活同道德與法治、體育與健康、科學、音樂、美術、信息技術、英文。
但實際上，由於小學畢業時冇統一考試，所以除咗語數英三科之外，老師好少甚至唔關注其他課程嘅課時同教學嘅質量，甚至成績都唔啋。而多數鄉下同山旮旯地區啲小學，凈學語文、數學同體育三科。小學畢業考試時，部分城市甚至按成績高低嚟決定點揀升學嘅學校，從而出現擇校現象，2010年代初開始，部分城市開始將綜合素質評價納入升學考入面。
雖然初中教育唔係清一色免費，但費用對於低收入家庭嚟講，要使好多錢先至得。令一小部分農村學生讀完小學之後唔再讀書，而進行務農或等到年紀大啲時入市區打工。雖然法律上講係違法行為，但實際上由於地區政府冇乜稅收支持，加上上級唔夠錢撥入，令呢啲現象成為過眼雲煙。
學生喺初中階段除咗要學語文、數學、英文三科之外，重多咗學道德與法治、物理、化學等三項主要考試科目。雖然歷史、地理、生物、體育與健康、信息技術等科目都有學，但亦睇重咗教學質量，而音樂美術。有部分地區搞日文或俄文嚟頂住英文課，亦有部分省份將物化地生史五科合併成「歷史」同「科學與社會」兩科嚟學。
從1990年代開始，初中取消畢業考。學生凈喺三年內冚唪唥課程嘅期末成績超過合格線且冇任何處分或撤銷所有處分記錄，先至有得畢業。實際嚟講，學生修業多數係由於自動退學或嚴重違反校紀或法律而被取消學籍資格，很少有因為其他原因而修業。
雖然相關教育主管部分明令禁止學校推出變相補課嘅規定，但係有相當一部分學校為咗保證升學率，喺八年級結束之後到九年級期間，會提早兩到三個禮拜開課，甚至用埋週末嚟補習。喺九年級開始期間，很多學校會為升學率而調整過班級啲學生，將學習成績比較叻啲人分埋一齊，而成績比較渣嘅人會分埋一齊甚至轉到第間學校讀書。
高考喺中國大陸嚟講，係成個教育系統最緊要嘅考試，亦係中國大陸嘅大事之一。從1977年恢復高考一直到2002年為止，高考喺每年7月7～9號辦。從2003年開始，高考提早一個月，改為每年6月7～9號。2002年開始，高考從之前嘅「３＋２」改成「３＋Ｘ」模式。
雖然從2005年開始，北京教育考試院提出過將高考改喺每年6月頭個雙休日，但一直冇下文。由於中國大陸從2004年9月開始實行新課程改革，所以從2007年起，部分省份實行「３＋Ｘ＋１」嘅新考試模式，喺每年6月9號上晝開考。
中國大陸嘅高等教育有本科同專科之分，其中本科至少讀4年先至有得畢業，專科至少讀3年先至有得畢業。大專同高職畢業出嚟啲學生冇學位，雖然喺普通大學讀書，且本科畢業出嚟啲學生，一定會有本科畢業證書同學士學位證書，但專升本啲學生全部成績合格之後，凈得本科畢業證書，冇學士學位證書。
攞到碩士學位之後，假設繼續攻讀博士學位，需要繼續參加報讀院校開設嘅博士生入學考試，合格過關之後重要至少讀3～4年時間先至有最高嘅博士學位。雖然有好多院校有直博，但一定要使多5年先至讀嗮，半佬唔可以輟學或退出，唔係嘅話一未達到博士畢業要求，唔單止冇博士學位證書，相反連碩士學位證書都冇埋。
喺中國大陸，中小學成日出現拖堂現象。雖然學校有明文規定唔可以拖堂，但學校校長對呢種現象係隻眼開隻眼閉。重有喺中小學期間，「男仔唔畀留長髮」、「女仔唔畀留長指甲或搽指甲油」、「必須要着校服返學」成為出名嘅規矩之一。
編輯係泛指針對文章、詩體或者故仔嘅各種改善工作，口語上亦都成日同校對溝亂，概念上亦都同校對有少少重叠，但係原則上編輯同校對係唔同嘅工序。喺出版業，編輯亦都指釐定書、期刊、網站等等出版物嘅大方向、管理出版物嘅出街過程、決定收錄乜嘢文章等等。
天暉路體育館，香港室內體育館之一，喺天水圍天瑞路六十三號，英文叫Tin Fai Road Sports Centre。行政上歸元朗區。設施有羽毛球場、活動室、籃球場、排球場、健身室、乒乓球檯、兒童遊戲室、運動攀登設施、室內緩跑徑、觀眾席看台。
間宮丈博，藝名ゆよゆっぺ同DJ'TEKINA//SOMETHING，係日本嘅男歌手同音樂家，亦係GRILLED MEAT YOUNGMANS樂隊屬下嘅成員之一，茨城縣大洗町人。2008年出道，佢曾經喺niconico動畫猛咁投稿，發佈一系列佢同VOCALOID有關嘅單曲短片而出名。
佢喺北京2021年3月繞過香港人，通過大幅削減直選議席比例嘅議案入面，亦曾經公開支持，推崇新制度下對嘅政治審查，又訴諸於西方社會對中國嘅敵視。公民黨前立法會議員陳家洛就揶揄佢，話佢不如話當權者安全緊要啲。
《翻兜有情郎》係一部2011年嘅美國浪漫喜劇電影，由Mark Mylod做導演，Gabrielle Allan同Jennifer Crittenden編劇，改編Karyn Bosnak嘅書《20 Times a Lady》。
响香港，執業會計師一定要係香港會計師公會會員，完成香港會計師執業考試，得到香港法例《香港執業會計師條例》授權、由香港會計師公會發出嘅執業證書，先至可以執業。香港執業會計師持證有權幫出邊嘅香港有限公司做年尾審計、出核數師報告。
第一段係「Life Lessons」，由馬田史高西斯執導，主演係Nick Nolte。第二段係「Life Without Zoë」，由法蘭斯哥普拉執導，佢同佢個女蘇菲亞哥普拉一齊編劇。最後一段係「Oedipus Wrecks」，導演、編劇同埋主演都係活地亞倫。
蔡穎怡係香港花式滾軸溜冰運動員。而家排名香港第一，所以亦都被稱為「香港Roller女王」，係香港第一位亦都係唯一一位全職花式滾軸溜冰運動員。佢曾經攞過35次香港冠軍、全國輪滑錦標賽女子成年組單排賽冠軍同埋亞洲輪滑錦標賽女子單人綜合季軍。
蔡穎怡六歲嗰年，佢父母因為想佢做多啲運動，希望令到身體唔好咁虛弱，於是就送咗一對滾軸溜冰鞋畀佢，而佢爸爸就成為咗佢第一位「教練」，慢慢培養佢嘅興趣。冇耐就報讀咗正式嘅滾軸溜冰班正式跟教練學，喺7歲嘅時候佢第一次參加比賽，到咗11歲就攞到第一個分組全港冠軍，但佢形容嗰次嘅勝利只係僥倖，而教練亦都形容過佢做最差嘅學生。
到咗大學，佢發現師姐都係讀完大學就唔會繼續溜冰，但蔡穎怡唔想跟住呢個傳統，於是佢就成為咗香港第一位亦都係唯一一位職業花式滾軸溜冰運動員。2012年，維園個滾軸溜冰場冇咗，佢舊教練亦都冇再教佢，從此令到佢只可以自己訓練，而佢媽媽就會喺旁邊幫佢拍片。
香港民間電台係曾健成發起，以非牟利形式運作嘅 FM 廣播電台，不過一直拎唔到牌，所以用公民抗命方式廣播，試過俾人拉同沒收器材，但告到上法庭，法庭就判咗香港廣播條例係違反香港基本法同香港人權法案條例，所以告唔入，但律政司唔服，向法庭申請禁制令，而家單嘢重未解決。
2004年，鄭經翰同黃毓民因為一連串嘅恐嚇事件而封咪，最後重俾商台炒埋，引發好多人對香港言論自由收窄嘅憂慮。但係由於大氣電波俾政府同財團玩晒，而申請電台牌照嘅過程困難重重，審批過程黑箱作業又無客觀準則。
由於無籌辦電台節目嘅經驗，民間電台最初只係同其他網台合辦節目，第一次廣播節目喺2005年10月3號播出，當時民間電台同香港人民廣播電台合作喺 FM 102.8 頻道廣播《風波裏的龍門陣》節目，呢一集節目除咗原有《風波裏的龍門陣》主持王岸然、梁錦祥、陶君行之外，重請咗名咀黃毓民同林旭華參與節目，民間電台召集人曾健成亦係嘉賓之一，另外重有梁國雄同蕭若元。
民間電台雖然小本經營，但請來多位名人做嘉賓，例如香港行政會議成員張炳良、工黨副主席張超雄、職工盟秘書長/工黨主席李卓人、前立法會議員蔡素玉、立法會議員黃毓民、人民力量陳偉業、前民主黨主席何俊仁、劉慧卿、民主黨副主席李永達、港區全國人大代表朱幼麟、佔領中環發起人戴耀庭教授、電台節目主持陶傑、吳志森、洪朝豐、支聯會主席司徒華、資深傳媒人毛孟靜、彭志銘等等。
民間電台於2012年舉辦第一屆主持人訓練班，課程由大學傳媒系教授兼前記者擔任主講，嘉賓導師包括資深傳媒工作者/監製兼主持人謝志峰、電台節目主持人林旭華、小米、傳媒及文化工作者彭志銘等，畢業生亦陸續投入電台主持工作
民間電台除咗幾次俾電訊管理局沒收廣播設備，有關民間電台嘅行動，亦無主流媒體報導，包括喺電訊管理局外面做廣播，甚至喺特首府外廣播，即使入面涉及立法會議員、社會知名人士等參與，但都無被本地傳媒或者報章報導。
1913年，Ikarus集中生產轎車，喺一戰期間因銷量大增而大獲盈利。1927年，Ikarus得到海外訂單，同年開始大量生產，首批批量產品係60架穿梭巴士。經濟大蕭條之後公司因訂單不足而破產倒閉，1933年恢復生產，並喺二戰期間全力生產。
1971年巴士產量超過十萬架，銷量亦逐年攀升。1973年Ikarus成為全球第四大生產商，但由於缺乏原料，有時車廠唔能夠準時完成訂單。蘇聯解體之前，東德係Ikarus最重要客戶之一，但兩德統一後銷量跌至原來嘅10%。
呢套戲其實係將舊有黑白港產粵語片嘅《審死官》舊戲新拍，除咗戲名一樣之外，故事橋段基本上亦都大致相同，甚至劇中嘅配角人物名同埋某啲對白都一模一樣，當然新版裏面亦都有啲新加同埋改篇咗嘅橋段穿插住，可以切合返現今戲劇嘅主流元素。
《單翼天使》係2018年新加坡新傳媒製作嘅復仇情感劇，由陳金祥、李世雄、郭靜敏、馬松欣導演，陳秀群、蔡思敏、黃子曦、風築、張亮星、王筱微編劇，鄭惠玉、鍾琴、方展發、洪凌等主演。呢套劇係新傳媒2020年原創劇之一。
有位網民指控呢套劇有一啲劇情唔尊重LGBT群體。呢套劇出現咗飾演父母嘅黃炯耀同鍾琴擔心自己個仔同另一個男仔拍拖，而過度保護個仔嘅阿媽就一直監視住個仔，最後發現個仔其實係對住喺隔離嘅女仔有興趣。個老豆就話『你應該高興兒子對女生感興趣』。
對此，新傳媒就回應話情節係講緊父母同子女喺現實生活中交流有關性取向話題時所面對嘅掙扎。另外一段劇情就講緊一名戀童癖者成為咗男子籃球隊嘅教練，非禮同性。新傳媒就話，出現呢段情節嘅目的係要等年輕人知道，當面對潛在危險嘅時候，應該唔好驚，尋求協助，勇敢保護自己。
吉隆坡市政局係馬來西亞聯邦直轄區吉隆坡地區嘅地方政府，由馬來西亞直轄區部屬下嘅機構。吉隆坡市政局喺1972年2月1號成立，總面積為243平方公里。市政局嘅職責主要負責為轄區進行規劃、文物保護、公共同環境衛生、廢物管理、交通管理、環境保護、建築控制、社會經濟發展以及維護轄區入面嘅一般基礎設施。
1961年4月1號，吉隆坡市議會改由吉隆坡聯邦首都委員會管理。1972年2月1號，吉隆坡正式被授予「大城市」地位，成為馬來西亞第一個喺獨立之後獲得大城市地位嘅城市。佢個名亦改叫吉隆坡市政局。1974年2月1號，吉隆坡成為聯邦直轄區，由雪蘭莪州脫離。
因應安達臣道公共房屋發展計劃嘅樓差唔多起好，運輸署喺2015年1月8號向觀塘區議會交通及運輸委員會發表《安達臣道公共房屋發展計劃公共運輸服務嘅建議安排》，建議開辦6條新巴士線，包括呢條過海線，嗰時建議只係喺早晚繁忙時間單向服務。
卓慧思係聯合王國首相兼保守黨黨魁。佢擊倒辛偉誠，喺2022年9月6號接替約翰遜做英國首相，成為英國歷嚟第三位女首相。佢上任之後第三日就經歷英女王伊利沙伯二世駕崩，之後喺2022年10月20號因為減稅引發嘅爭議而宣佈辭職，成為英國歷嚟任期最短嘅首相，前後夾埋淨係做咗49日。
1921年11月，呢間醫院喺而家嘅小北地區嘅象崗頂度開辦，嗰時嗌「市立傳染病醫院」。1935年，又喺盤福路起咗間新院區，1936年1月1號改名做「市立隔離醫院」，但喺1945年10月1號就改返舊名。1949年，佢同嗰時嘅方便醫院合併咗。
喺1951年12月，廣州市政府接咗華英醫院之後將方便醫院等一系列醫院嘅傳染科加咗入嚟，組成廣州市立傳染病醫院。到咗1955年又改名做「廣州市傳染病醫院」，後嚟喺文革受到破四舊浪潮影響，1969年改名做「廣州市第八人民醫院」。
鴻龐氏時期嘅越南叫文郎國。鴻龐氏嘅雄王傳說起源於14世紀嘅越南。後黎朝君主黎聖宗為咗表明黎朝嘅獨尊地位以及同中國皇權嘅平等關繫，要有祭天同祭祖儀式。為咗解決民族起源呢個問題，佢好重視發掘民間敘事資源。
後黎朝時期係從初黎朝建立到中興黎朝滅亡嗰段時間。下邊收錄呢個期間後黎朝、莫朝嘅君主同黎朝鄭阮二主。後黎朝分前期、中期同後期。統元六年，莫登庸篡位自立，建立莫朝。1533年，阮淦擁立黎昭宗孻仔維寧做皇帝，重建黎朝，史稱「中興黎朝」。
自此莫、黎形成南北對峙嘅格局，持續咗幾十年，史稱「南北朝」。1592年之後，莫氏走佬去高平延續莫朝。而黎朝方面自復國以來，鄭氏、阮氏把持朝政，各據一方，世襲為王，越南再度形成南北分治嘅格局兼且佢哋打過唔少仗，史稱「鄭阮紛爭」。
1917年8月2號，鄧寧駕駛索普威斯幼犬式戰機，以側滑嘅方式成功喺改裝過嘅英國海軍暴怒號戰列巡洋艦上面降落。今次係英國海軍航空兵乃至全球第一次有人成功將戰機降落係戰艦嘅甲板上面。之後鄧寧又成功著艦兩次，但係喺8月7號第四次嘗試降落嘅時候，飛機由於引擎故障加上強上升氣流而失速墜海，鄧寧不幸以身殉職。
呢個館嘅前身係瑞典皇家博物館。十八世紀中葉，瑞典王室想將佢哋嘅珍藏拎出嚟畀公眾睇，於是開咗皇家博物館。1866年，皇家博物館搬咗去而家嘅地址，改名做國立博物館。2013至2018年，國立博物館休館擴建變成而家嘅樣。
其實喺清朝嗰陣，呢條馬路冇幾遠就係廣州府署衙門嘅後院。喺20世紀20年代嗰陣，廣州市政府就拆咗城墻嚟起咗條馬路，而呢條馬路同廣仁路、廣大路一齊，都係改咗帶有「廣」字嘅名嚟做馬路名。又因為呢條路去到衛邊街，佢就係明朝時，朱元璋喺每個通都大邑度起開「衛所」。
而嗰陣時嘅衛邊街兩邊就有左衛同右衛響度，而改「衛邊街」嘅名就係喺衛所嘅隔離噉解。喺1925年，廣州市政府將廣州府嘅後院同左衛邊街、右衛邊街都拆嗮，佢就將呢三個地方攞咗其中一個字嚟改咗個「廣衛路」嘅名重一直用到而家。
YouTuber指喺影片分享網站 YouTube 嘅人，廣義係指任何喺 YouTube 上載原創影片嘅人，狹義指喺 YouTube 上載影片當職業賺錢嘅人，通常係指狹義。又叫 content creator。
2023年5月21號，有一位中國網民乘搭國泰航空CX987航班期間，未經許可偷錄咗國泰航空空姐喺休息室嘅錄音，並且喺小紅書度投訴國泰空姐唔禮貌對待佢地。呢個事件引起好多社會討論，國泰航空解僱咗三個有關嘅空姐，行政總裁林紹波公開道歉，但中國網民同官媒仍然不停狙擊。
另一邊，中國傳媒人胡錫進同香港特首李家超都公開發聲，將呢個事件升級到香港人對中國人嘅歧視心態問題，不過呢啲做法遭到傳媒同部分民主派人士嘅批評。國泰工會亦批評，點解管理層冇好好保護佢哋同埋唔禁止呢啲未經允許嘅錄音事件發生，明明員工指引已經清楚講明呢啲行為係唔可以容忍嘅。
2023年5月23號，有中國旅客喺小紅書出貼，聲稱自己被國泰空姐歧視。事發航班係2023年5月21號由成都天府機場飛去香港機場嘅CX987航班，投訴主要有3點，其中第1、2點都係關於空姐笑乘客唔識聽英文。
不過，中國民仍然繼續狙擊國泰航空，因為聲明冇大陸官方文件成日出現嘅紅章，覺得國泰態度不痛不癢。官媒《人民日報》、《北京日報》亦喺5月23號一同狙擊國泰航空，甚至將個別空姐言行，訴諸整間公司有國族認同偏差、心理扭曲、崇洋以及文化同專業素養問題，又牽扯到香港係中國一部分、香港發展要靠中國，內地遊客係香港服務業衣食父母等觀點。
有空姐喺網絡媒體《綠豆》投稿，話自己從來冇遇過同事會故意重覆講一種對方唔明白嘅語言，呢次事件好多同事都好嬲，被解僱同事罪不至死，事件亦唔需要特首小事化大譴責。有照顧不周嘅問題，其實係在於國泰一直扣減人手，漠視乘客需要。
2010年代初期，香港樓價係噉升，有好多中低收入嘅家庭都買唔到樓，喺社會強烈要求下，房委會喺2013年同2015年兩次推出擴展居屋第二市場到白表買家嘅臨時計劃，容許獲配額嘅合資格白表申請者畀錢同房委會或者香港房屋協會申請白表資格「購買資格證明書」後，可以喺房委會嘅「居屋計劃第二市場」或者房協嘅「住宅發售計劃第二市場」自己搵同買未補價單位。
中學時期決定唔做家族生意，改做政治人，但響升高中嗰陣考試唔合格，被逼讀第一早稻田高等學院。1944年正式參軍，同年娶政江做老婆。1945年阿媽病死，老豆勇造忍唔住冇老婆嘅孤單，開始騷擾政江。政江唔知點算好，諗住話畀竹下登，點知竹下反而鬧返政江轉頭，結果政江自殺。
之後做過先生，1951年當選島根縣議會議員。1955年做眾議員高橋圓三郎嘅秘書，點知高橋響做緊期間死咗，所以就由竹下接任佢個位。竹下其中一個政治盟友係佐藤派嘅橋本登美三郎，1964年佐藤榮作做首相嗰陣，響橋本嘅推薦下竹下做咗內閣官房副長官。
1985年竹下帶頭反田中角榮，而田中又突然暈低，搞到田中派分裂。竹下見到後，就響1987年成立「竹下派」。同年11月做內閣總理大臣，係昭和年代最後一位首相。但響佢強行加入消費税，已經有好多人唔鍾意佢。
響唔撈首相後，都一直響政界keep住一定嘅影響力。直至1992年，佢又畀人爆同東京佐川急便事件、皇民黨事件有關，最後仲查到原來當初就係竹下收咗親家金丸信嘅錢，去封殺皇民黨。呢件事搞到自民黨嘅支持度跌得好犀利，最後要將竹下踼出黨去平息事件。
竹下登同前任太太政江冇仔女，同後一任太太直子有三個女，分別係大女一子、二女丸子、三女公子。其中二女丸子嫁畀竹下其中一個秘書內藤武宣，生咗一個仔一個女，分別係大女影木榮貴同埋大仔DAIGO。而三女公子就嫁畀竹中祐二。
Kaamatan 又叫 Pesta Kaamatan係一種每年喺馬來西亞沙巴州慶祝嘅一種豐收節。呢個節日通常係由卡達山－杜順人同埋沙巴州其他相關種族慶祝。佢持續成個5月份，直到一個叫bobohizan嘅女祭司選定為公眾假期嗰一日結束。
期間一個叫Unduk Ngadau嘅選美大賽會舉行，每年喺主辦地區兵南邦縣上以新加冕嘅Unduk Ngadau結束呢一個豐收節。豐收節屬於Momolianism嘅範疇。另外，仲有一個叫Sumazau嘅舞蹈表演、一個叫Sugandoi嘅歌唱比賽、一個健美比賽同埋其他藝術同手工藝品表演。
香港麥當勞喺2005年9月開始賣板燒雞腿飽，到2017年3月9號開始連同至尊漢堡、足三両一齊唔再賣，惹嚟好多客人批評。面對客人嘅壓力，香港麥當勞喺同年8月25號賣返呢一隻包，更喺2018年2月20號開始變成「$24麥麥食超值套餐」嘅其中一款選擇。
高中時期嘅劉依淇對演藝產生興趣，於是參演人生第一套微電影，雖然只係個配角仔，但亦令佢覺得好興奮好難忘。2016年高中畢業後，去台灣入讀國立台北教育大學，成為藝術設計科系設計組嘅學生。2017年，因為個人原因退學，重新申請報考澳門大學嘅入學面試，期間佢加入歡樂馬介休拍片。
之後佢亦被澳門大學成功錄取，成為澳門大學社會科學學院傳播系學生。2018年，劉依淇參加由微博聯同YES!益思文化合辦嘅「全港校花校草選舉」比賽，係入選20強嘅參賽者當中，唯一嚟自澳門嘅參賽者，最後更大熱攞到「校花」票選第一名，做左「校花組」冠軍。
大清國53號界碑，又嗌中越53號界碑或中越邊境53號界碑，係亞洲一國界紀念碑，大清光緒丙申年起好，位置喺中國同越南交界，崇左大新縣德天村德天瀑布隔籬嘅德天山莊下邊。佢亦係德天瀑布同板約瀑布景區嘅盡頭位。
寶塚歌劇團係日本一個出名嘅劇團，佢前身係寶塚唱歌隊，喺1913年創立，由阪急電鐵創立者小林一三創立，寶塚歌劇團而家嘅總部位於日本兵庫縣寶塚市。成立初期為咗適合男女老幼同樂，到寶塚市一遊同吸引日本市民搭版急電鐵而成立，到1940年改名叫寶塚歌劇團，而家直屬日本版急電鐵，全團演員都係未婚女性，而男角就由女性反串。
要入寶塚歌劇團首先一定要考入寶塚音樂學院，寶塚音樂學院前身係寶塚少女歌劇養成會，喺1913年成立，1919年改名為寶塚音樂歌劇學校，1939年再改名為寶塚音樂舞踊學校，直至1946年改名叫寶塚音樂學院，寶塚音樂學院以培訓新團員之用，係入寶塚歌劇團嘅第一步。
現時劇團擁有2個大劇場，1個中小劇場，有時會係其他劇場演出，現時嘅兩個大劇埸分別係位於寶塚市嘅寶塚大劇場同位於東京嘅東京寶塚劇場，而東京寶塚劇場亦係後來演變東寶芸能，而中小劇場亦係位於寶塚市，係寶塚大劇場旁邊，通常都係新人公演先用，除左上述3個劇場外，重有4個指定劇場，分別係名古屋中日劇場，福岡博多座，大阪梅田芸術劇場及東京日本青年館。
寶塚歌劇團有自己嘅作家，公演嘅劇目大約有七至八成由自己創作，亦都有買入百老匯音樂劇或外語音樂劇再自行改編或翻譯，同時都有改篇文學作品，寶塚歌劇團上演劇目時比較有趣，分作兩部分，上半部分為公演劇目，下半部分為show，但有一些大劇目就以結尾20分鐘作show
1977年，佢拍咗第一部短片'Le Chien de Monsieur Michel'。1980年，佢執導嘅第一齣劇情片《歌劇紅伶》一炮而紅，喺凱撒獎贏咗4個大獎。第二齣劇情片《明月照溝渠》就贏咗凱撒獎嘅最佳製作設計獎。
1984年，佢成立咗自己嘅製作公司'Cargo Films'。1986年，佢拍嘅電影《巴黎野玫瑰》大受歡迎，先後獲得奧斯卡同金球獎等等嘅最佳外語片提名，又喺蒙特利爾國際電影節、波士頓影人協會同凱撒獎贏得獎項。
三藩市公車局，中文簡稱三藩市MUNI係美國加州三藩市公共交通嘅管理經營政府機構，由三藩市交通局管理。營運項目車種包括纜車、舊式電車、輕軌電車、巴士以及無軌電車。除纜車線外，每條路線都有一個編號同埋一個名，例如F Market、1 California。
字母編號代表舊式電車同輕軌電車，數字編號代表巴士及無軌電車。只喺凌晨行走嘅巴士路線稱為Owl，例如L Owl、90 Owl，而24小時行走嘅巴士路線就沿用日間嘅名，例如5 Fulton、14 Mission。
喺20世紀50年代，三藩市政府逐漸以巴士取代電車，而J、K、L、M、N呢5條電車線由於通過隧道或行經電車專用路段而得以保留。呢5條線原本喺市場街地面行走，但同BART共用嘅市場街地鐵隧道啟用後，5條線喺1980－82年先後改經地鐵管道。
舊式電車用唔到地鐵管道內較高嘅月台，所以MUNI改用輕軌電車行走J、K、L、M、N線。Market街地面嘅電車軌停用後，MUNI喺1995年再次安排舊式電車行走，稱為F線，係三藩市目前唯一仍以舊式電車行走嘅路線。
M線喺20世紀初已經運行，往Broad Street夾Plymouth Avenue及Market街，行經孖仔山隧道，其後延伸至Balboa Park，改經Market街地鐵管道後以Embarcadero為總站。
大坑東遊樂場，香港公園之一，遊樂場之一，喺大坑東界限街六十三號，另一邊為大坑東道同棠蔭街，英文叫Tai Hang Tung Recreation Ground。行政上歸深水埗區。設施有草地球場、欖球場、門球場，以及十一人足球場、欖球場、七人足球場。
支笏洞爺國立公園係日本北海道西南部一個國家公園，以支笏湖同洞爺湖嘅陷落火山口為中心，有有珠山、昭和新山、樽前山同羊蹄山等多座火山，連同火山性湖沼同温泉形成嘅火山羣。呢個國立公園係北海道內遊客最多嘅，2015年有1,103萬人次到訪。
《酒徒》係劉以鬯喺1962年响《星島晚報》寫既連載小說，故事背景係1950至1960年代既香港。根據作者既自序，《酒徒》係「寫一個因處於苦悶時代而心智不十分平衡的知識分子怎樣用自我虐待的方式去求取繼續生存」既故事。
故事既主角係一個職業作家，原本係滿懷理想，有雄心壯志既文人，想寫一啲嚴肅主題、文學性強既嘢，但係形勢逼人，只能夠寫一啲庸俗既、佢唔鍾意既三毫子流行故事，武俠小說、色情小說之類，成為寫稿機器，靠微薄既稿費嚟糊口。
成烈嘉措係娘布沃噶章細地方人，拉魯·彭措才旺個仔。1858年喺布達拉宮金瓶掣籤，畀人認定係轉世靈童，所以熱振活佛阿旺益西楚臣堅贊幫佢剃度，重幫佢起法名。響八歲拜羅桑欽繞旺覺做師父，去受沙彌戒。最後，佢響1873年正式親政，喺佢親政期間，都響同鄰國戰爭嘅時期入面度過。
1984年，朱加入香港政府做助理檔案主任。1999年至2003年升任政府檔案處長，2004年至2007年回任檔案主任，期間擔任歷史檔案館長，2007年退休。之後參與成立「檔案行動組」，關注香港公共檔案嘅處理。
係點嘅樣嘅呢？」呢條問題－用日常用語講，IRT 係一套理論，想分析心理測驗嘅設計，理解「心理測驗啲題目出嘅分數」同埋「受試者心理特性嘅實際數值」之間成咩關係，通常仲會嘗試運用呢啲知識改良心理測驗嘅設計。
金剛，人稱金剛叔，原名周朝杰，係香港嘅資深播音員。來港嗰時曾經喺九龍巴士做賣車飛同喺香港電台做兼職，直到1959年俾馮展萍介紹咗入商台為止。由於錄廣播劇時未失過手，所以有「埋咪化」嘅稱呼。佢最出名演出係喺長壽廣播劇《十八樓C座》嘅主角「周老闆」。
由於法國當局嘅政策，布禮斯文雖然被法國政府認定係「法國遺產」，但係依然係目前唯一一種無任何官方地位嘅基爾特語族語言。聯合國教科文組織將布禮斯文歸類為「嚴重瀕危語言」，不過，到2015年為止，已經有16345個細路讀緊雙語學校。
呢個系統一般喺車嘅擋風玻璃上黐住嚿發射器嚟搞收費。一般情況下，部車嘅發射器經過收費站時會向收費點嘅感應器發射訊號嚟記低部車經過嘅日期同時間。不過儲值方式可能有唔同，有啲係先湊錢，有啲係每月向車主發帳單。
1959年，諾貝爾經濟學獎得主提出咗喺交通傳送系統搞個物主信號標記，嚟畀部車通過路口等中央電腦嚟計下經過呢個路口時，最早喺邊個地方入而嚟到收費站出口時，收取嘅費用係幾多，重要喺1960～1970年代開始喺高速公路內搞車輛測試。
係中國廣東省廣州市嘅一間專門畀女人睇病嘅醫院，喺2007年成立，位置喺荔灣區芳村嘅花地大道北同芳村大道中、陸居路嘅交界之間。重係中國內地第一間上市嘅婦產專科醫院同中國內地最大嘅婦產專科醫院集團連鎖醫院之一。
聖雅各福群會由聖公會何明華會督同啲熱心人士喺1949年創辦，最初名叫「聖雅各兒童會」，喺石水渠街北帝廟嘅一個偏廳開始推行兒童工作。1963年喺堅尼地道建成6層高會所，服務漸趨多元化，由兒童同青少年服務拓展至長者同埋復康服務。
1987年位於石水渠街嘅總會落成啟用。1990年開辦現時稱為「中西區長者地區中心」嘅首個灣仔區以外服務單位，其後陸續發展其他新服務單位，主要分佈港島北岸，由西環至柴灣，共有廿幾個單位，為唔同地區人士提供服務。
《OPM》係香港無綫電視拍攝製作嘅時裝懸疑電視劇，由黃庭鋒同湯洛雯領銜主演，並由姚宏遠、蔣志光、歐陽偉豪、張寶兒、黃嘉樂、黃子恆、傅嘉莉、泰臣、蘇皓兒、韋家雄同黃子雄聯合演出，監製關樹明同關文深。套劇用一班人組成一個「賺錢聯盟」做主題。
少年宮喺1956年起好，初期叫越秀區少年之家，位置喺解放路嘅四牌樓一帶。1987年，廣州市政府為咗適應現代嘅教育，將少年宮搬到而家嘅位置，重改名做「越秀區少年宮」。2005年，由於越秀區同東山區合併，原先嗌「東山區少年宮」間嘢改名做「越秀區少年宮」。
廖舜禧博士，人稱「廖 Sir」，係香港大學中文學院高級講師，體驗學習及交流計劃總監、中文及文化工作室總監、拓展部學術總監。廖 Sir 主要教大學中文課程，亦有舉辦書法、美學、茶禪、古樂、棋藝等等嘅文化工作坊。
教學方面，廖sir獲得多項殊榮，包括香港大學「Faculty Excellence Teaching Award」、理工大學「Outstanding Teaching Award」及「Inspiring Teaching Award」、中文大學「Outstanding Teaching Award」、教育局「全港最值得表揚老師大獎」等等。
有民進黨人士認為，國民黨持續透過報復性罷免激化政治對立。而喺黃捷罷免案入面，有人用黃捷聲援香港民眾違反未經香港人同意由北京等方面要求訂立嘅《香港國安法》為理由，用北京嘅標準審查台灣民意代表嘅言論，顯示罷免黃捷嘅理由牽強荒謬。
另外，東海大學政治學系教授沈有忠亦曾經發表文章，話呢啲針對泛綠陣營嘅罷免案，好大程度係因為泛藍同韓國瑜嘅支持者，喺韓國瑜遭到罷免後而發起，做法突顯台灣政黨惡鬥同埋排名制度嘅漏洞。佢又話，針對王浩宇嘅罷免案係同王浩宇嘅爭議言論有關，而針對韓國瑜嘅，主要係因為佢放棄市政。
身為罷韓四君子、台灣基進新聞部主任嘅張博洋喺2021年嘅時候曾經就話，從王浩宇、黃捷到陳柏惟等罷免案，其實係國民黨針對細黨嘅狩獵、狙擊行動，久而久之呢啲選區嘅多元聲音就會被扼殺，咁樣絕對唔係市民之福。
朱執信喺佢在世嗰陣，參加過搞同盟會、廣州新軍起義同「三·二九」起義，不過佢過咗武昌起義之後就喺廣東搞民軍對抗，喺反袁鬥爭出咗名。不過佢喺1920年9月21號到東莞虎門定住桂軍同東莞民軍嘅衝突期間，俾人亂槍殺死咗，終年35歲。
早年佢畢業於義安中學，然後喺南洋理工學院主修數位媒體設計畢業。佢曾經喺2015年接受訪問嘅時候話，自己細個嗰陣好懶，又肥又蠢，又成日唔上堂，就算自己父母請補習老師，佢都特登激嬲個老師，搞到佢哋唔做。佢話當時真係令父母好失望，但亦話自己當時無自信唔敢望人。
陳羅密歐細細個就有明星夢，但係學生時期就被老師潑冷水，話「冇見過咁肥嘅羅密歐」。另外學生時期嘅佢，亦時不時畀同學笑話「肥的羅密歐來了」，令佢自己去到想改名，但係去到做藝人嘅時候，就反而覺得個名幾好用。
喺2010年參加才華横溢出新秀之前，佢已經演出過一啲電視劇，例如同心圓II，英語電視劇 Heartlanders 第四季同埋刑警二人组。去到 2010年佢參賽，雖然佢唔係冠軍，但就喺同期嘅人之間跑出，首先接拍咗《警徽天職》一劇，佢亦憑著呢套劇獲提名2012年紅星大獎嘅最佳新人。
Milk 周刊係一本中文雜誌期刊。編輯部寫字樓嚮英皇道鰂魚涌仁孚工業大廈近太古城康怡廣場。Milk周刊由 SiLLY THING同Takara Mak 嚮2001年7月創辦。呢本中文雜誌嘅內容跟時下香港中文傳媒唔同，冇負面新聞同評論，只講時尚生活、消費主義、吃喝玩樂、時裝、新書、流行文化、音樂、電影咁。
Apache HTTP Server，通常啲人都慣咗叫佢做 Apache或者httpd，係一個好受歡迎嘅網絡伺服器軟件，佢係早期嘅網絡發展非常出名，係自1995年以嚟最好嘅網絡伺服器之一。佢本來係基於 NCSA HTTPd 伺服器開始嘅，1995年 Apache 開始發展，好快就取代咗 NCSA HTTPd 變咗 HTTP 伺服器嘅主流，自 1996年以嚟，都係好受歡迎。
鄭麗矜1993年喺中文大學畢業，修讀政治與行政學系。曾經響有線電視新聞部做記者兼主播，之後轉投無綫電視新聞部做高級記者兼主播，曾經響《六點半新聞報道》做主播工作，離職前係首席記者兼主播，2005年轉投now新聞台做助理採訪主任兼主播，之後升做採訪主任。
《皇后大道東》係一首粵語歌曲，由羅大佑作曲、花比傲編曲、林夕填詞、羅大佑同蔣志光合唱，收錄喺1991年嘅群星專輯《皇后大道東》。歌曲運用多個同中華人民共和國、英國相關嘅象徵同隱喻，描繪咗香港社會面對1997年主權移交嘅心態。
腹語係一種表演藝術，腹語師個嘴喺講嘢或發出聲音嗰陣完全唔郁，令觀眾誤以為聲音係由腹語師嘅腹部或其他地方發出，而唔係從佢嘅口中發出嘅。腹語師經常特殊發聲訓練之後，令到個嘴睇落好似完全冇郁噉發出聲音，令觀眾覺得聲音係嚟自其他地方。
腹語術嘅表演方式係用口技發出聲音，實際上腹語依然係用聲帶發聲，只不過腹語師經過訓練運用丹田發聲令到個嘴可以唔郁，而產生令人覺得把聲唔係由腹語師發出嘅錯覺。常見嘅腹語表演係腹語師配搭個公仔，進行一段結合魔術嘅有趣對話。
腹語術表演者通常會利用分心技巧嚟轉移觀眾嘅注意力。可以透過使用道具、動作、故事情節等方式嚟實現。噉樣，觀眾嘅注意力就會集中喺腹語術表演者嘅動作同故事情節上，而唔係佢哋嘅口部動作，從而增加咗腹語術效果嘅真實感。
唐朝係尚書、中書、門下三省既阿頭做宰相，因為宰相位高權重，亦都唔係常設既職位，所以喺公元682年開始，唐朝皇帝就會任命其他官員，加封「同中書門下平章事」呢個銜頭，簡稱「同平章事」，幫皇帝一齊處理國事。
呢次選舉係中華民國第二次依照憲法舉行，選舉方式係由具有民意基礎嘅國民大會進行投票嘅間接選舉，響台北中山堂到進行。副總統選舉雖然同一時間搞，但係就同總統選舉分開計票，而且亦唔係同總統同一張名單選嘅選舉制度。
埃爾多安從2003年上台做總理，領導土耳其十幾年，2014年佢由總理轉做總統之後就積極推動修改憲法，畀總統更多權力。但係佢領導嘅正義與發展黨，呢幾年牽涉好多單貪腐醜聞、國家經濟疲弱，兩年前又大力打壓反政府示威，都令執政黨形象轉差。
尼古拉斯基治嘅家族係演藝世家，唔少親戚都從事演藝事業，當中有演員同埋導演，包括佢阿叔名導演Francis Ford Coppola。尼古拉斯基治唔想人哋話佢擝衫尾入電影圈，所以改咗個藝名Nicolas Cage入行。
早期廣州冇呢條馬路，加上香雪公園附近條路都屬山旮旯地方。直到2005年，由於廣州地區準備搞科學城同蘿崗鎮地區嘅經濟開發，加上要重新搞返間蘿崗香雪公園出嚟而搞咗條路網，重將以前入去香雪公園條冇名山旮旯道路同路網一齊，攞咗「香雪」兩個字做名嚟紀念羊城八景嘅「蘿崗香雪」。
《自由時報》喺2020年12月報道，美國羅格斯大學有一個中國籍學生喺11月中旬車禍死咗，但係教授之後仍然陸續收到佢嘅功課同電郵，事件驚動學校管理層，最後揭發原來個學生生前用咗網上課程代管網站嘅服務。有教授接受訪問嘅時候形容，呢啲網課代管嘅產業鏈已經發展得非常完善，提供「一條龍服務」，學生只要將學校網站帳號密碼交畀業者，就可以喺分數上「保B爭A」。
有唔少媒體都報導，中國在美留學生喺香港問題同一啲中國同其他國家外交議題上，都展現出高度支持北京政府，甚至會對稍有其他睇法嘅人，作出狙擊，起底等行為。就算有少部分學生認同西方價值觀或者採取同情香港嘅立場，都因為驚畀其它人狙擊而唔敢表態。
喺2017年5月21號馬里蘭大學學院市分校畢業典禮上，中國大陸昆明嘅留學生楊舒平發表畢業演講時，讚揚美國嘅民主同言論自由，呼籲為「民主、自由」嘅清新空氣而奮鬥。雖然佢冇任何貶低中國嘅詞語，但仍然遭到一啲愛國嘅留學生狙擊同起底。
喺武漢肺炎疫症期間，中美關係緊張。當奴侵政府喺2020年中，因為國家安全理由取消咗3000個同中國軍方軍校有關嘅中國留學生嘅簽證，又拘捕咗一啲申請學生簽證嘅時候隱瞞自己同中國解放軍關係嘅人，有美國參議員甚至建議，美國應該全面禁止中國留學生喺美國學習理工科。
日置係日本九州鹿兒島縣西部城市，位於薩摩半島中西部，西部面向東海，2005年5月1號由日置郡嘅伊集院町、東市來町、日吉町同埋吹上町合併而成。日置面積253.01平方公里，2016年10月1號推計人口48,947。
瑪哈·扎克里·詩琳通公主殿下係泰國卻克里王朝嘅公主。佢係蒲眉王嘅次女。佢稱呼為「公主殿下」。1979年12月5日受封為女王儲，王位繼承順序排名第2位，封號為「瑪哈·扎克里公主」。詩琳通女王儲喺泰國又稱為帕貼。
香爐灰，灰一種，香爐燒香跌落來，又叫香灰。道教相關民俗，睇成同神明有關，可以醫病。香本身就由種種草木制成，就此灰中亦有藥效，亦見於藥書。舊時治小病，好似肚痛咁，又治傷口，有止血之效。而香爐灰為祭神之物，亦有得神明庇祐而能驅邪，廟宇香爐灰更加有效。
555電池，又嗌三個五電池或虎頭電池，係中國廣東廣州嘅國營企業，1928年成立，總部位置喺海珠區工業大道北132號。間嘢主要出乾電池，家下佢嘅銷售同出口量、收入同出口額業務排喺中國大陸前列。佢喺中國大陸嘅電池生產業非常之出名，喺非洲出口企業百強排行榜排第7。
1928年，電池廠正式成立，嗰時係叫興華電池廠。1968年廣州49間電池廠合併成一間工廠後，正式定名做廣州電池廠。喺1984年成為中國大陸電池行業入面，第一間有自己經營進出口業務權嘅企業。過咗2年又喺香港成立咗高力電池，喺嗰時算好葳蕤，因為佢係中國大陸第一間全外向型嘅中資工業實業性企業。
1988年組建咗555電池集團之後，喺街頭巷尾賣嘅「555電池」逐漸深入民心。1992年成立廣州市電池工貿企業集團。到咗1999年，廣州電池廠同廣州番梘廠合資，搞咗間廣州電池有限公司。第二年又同廣州市輕工業品電器進出口公司嘅電池科合併，成為虎頭電池集團有限公司。
謝聰敏被羈押於臺灣警備總司令部保安處六張犁看守所期間，曾經同江炳興同囚一室。1965年4月8號，謝聰敏被判有期徒刑十年，為當中最重者。其政大指導教授鄒文海話，謝將責任攬嗮上身，佢哋亦無能為力，實在幫唔到佢。
2000年政黨輪替、陳水扁政府上台執政後，謝聰敏擔任總統府國策顧問。2007年4月，謝聰敏曾經參與「公審蔣介石」活動。2008年1月4號，謝聰敏喺以聲援台灣團結聯盟為主旨嘅「挺台聯，正本土」記者會中抨擊，台聯精神領袖李登輝提出嘅台灣經濟及社會問題應該受到重視，民進黨卻要捏死呢種聲音，證明民進黨「表面上要打倒蔣介石，卻都在學蔣介石」。
謝聰敏等人對監察院嘅調查結果感到振奮，佢哋表示，自己因為喺戒嚴時期遭到軍法審判而坐牢，如果監委認定戒嚴令有瑕疵，咁當時嘅審判就企唔住腳，佢哋將根據呢項調查報告向司法院大法官聲請釋憲、爭取平反及冤獄賠償。
2011年4月21號，謝聰敏同張富忠、許龍俊、陳鳳馨、尹乃菁、鄭麗文及蔡詩萍出席2011年民主進步黨總統提名選舉參選人許信良競選總部舉辦嘅「文人、資深媒體人、民權人士挺許信良記者會」，呼籲「重審許信良，釋放台灣人」。
去到2018年，佢出任民陣副召集人。響無耐，亦即係2019年，爆發反修例運動。初時，佢聯同其他民主派人士要求香港行政長官林鄭月娥撤回逃犯條例修訂。佢話如果林鄭最後唔收返，佢就會公佈包圍立法會總部嘅計劃，又要求林鄭同李家超落台。
廣州軍區係中國人民解放軍睺住廣東、廣西、湖北、湖南、海南呢五個省入面嘅軍事事務大軍區。一共有差唔多280,000人嘅總兵力，其中陸軍下轄嘅係第41同42集團軍。而佢嘅司令部分別喺廣東省廣州市越秀區嘅達道路同寺右新馬路嘅交界東南邊，而後勤部喺東風東路嗰邊。
廣州軍區嘅主要職能係按中共中央軍委、總部嘅領導指揮，再根據總戰略嚟負責組織呢個區入面嘅陸海空三軍部隊一齊搞作戰行動同演習，直接領導所屬陸軍部隊嘅組織建設、軍事訓練、行政管理、政治工作同埋後勤保障同本區嘅民兵、兵役、動員、人民防空同戰場建設等工作。
而大軍區係主要負責搞戰區部隊嘅建設計劃同組織指揮戰區入面嘅軍兵聯合作戰同實施聯勤保障，而軍區入面有司令部、政治部、聯勤部、裝備部。佢哋係分別領導所屬部隊嘅軍事、政治、後勤同裝備工作。而負責轄區入面嘅軍兵種部隊係嚟負責指揮作戰同所屬部隊嘅軍事訓練、政治工作、行政管理、後勤保障。
入境事務大樓喺香港主權移交前叫人民入境事務大樓，係香港政府入境事務處總部大樓，亦有其他香港政府部門寫字樓。棟樓喺灣仔告士打道7號，隔籬係稅務大樓同灣仔政府大樓。棟樓高177米，有49層，1990年起好。
《打死不離3父女》係2017年一部印度波里活電影，改編自一位印度摔跤運動員嘅事跡。雖然套戲個名似《作死不離3兄弟》，但除咗一樣係印度出品之外，就無其他關係。呢套戲係全球最賣座嘅印度電影，打破咗2014年《來自星星的PK》嘅紀錄。
前印度摔跤運動員瑪哈維，一直希望培育下一代成為金牌選手，為國爭光，可惜生唔到仔，連續生咗四個女，令佢幾乎放棄夢想。佢喺好偶然之間發現兩個女吉塔同芭碧塔竟然擁有摔跤天份，打交比男仔重兇狠。於是決定要訓練佢哋成為No.
1935年經美國駐港領事寫文章嚮美國報紙介紹，義德芝麻廠生意成為國際化，做埋出入口。1938年自置青山道永康街地皮起工廠。日治時期，芝麻廠改做皮革、工業原料同埋米糧加工咁，之後方樹泉經營西藥、桂皮香料、藤器、回收舊報紙、廢棉、貨倉咁，創辦協成行。
森崎温係日本嘅歌手同演員，喺緬甸仰光省仰光出世。10歲時移居日本，14歲時加入娛樂界，18歲時曾經成為日本樂隊PrizmaX屬下嘅成員，亦喺2010年加盟咗NAKED BOYZ樂隊好短時間。2016年6月6號試過俾史提芬史匹堡提拔，入咗《挑戰者1號》電影嘅拍攝團隊拍戲。
西郊泳場，又叫西郊游水場或西郊游泳場，係中國廣東廣州嘅大型泳池，1930年起好，位置喺荔灣區黃沙大道粵南大街3號，近珠江大橋落橋位，總面積成30萬平方米，綠化地8000平方米，入面有人造沙灘泳池同2個標準池、1個室內池同1個跳水池，其中沙灘游水池喺2012年5月喐手起，10月起好。
後嚟經過黃梁黎呢3個人嘅努力，就同牛皮寮一齊幫手，另外挖條深溝出嚟，將啲污水喺後面度排，之後重用咗用竹木攔嚟攔住呢個海灘，用咗深挖出嚟嘅泥喺差唔多陸地邊度起咗個壩。由於呢笪灘喺水嘅漲潮同退潮嗰陣，成日經過呢度，結果過咗幾個月，呢度啲土質同水質都恢復到重未有牛皮寮嗰陣嘅樣。
到咗1930年，游水場就起好咗。之前係用咗竹木結構，上面重整咗葵蓬響度，入面最先整咗高、中、初三個游水池。就係噉，呢度有一班細路哥就出咗何培昌、朱志成、蘇天膜、葉子由、黃彼得、吳年呢啲猛人，因為佢成日都喺西郊泳場度訓練，而呢個游水場，除咗黃彼得後嚟死咗之外，其他幾位都變咗廣東省同廣州市嘅游水界入面，最出名嘅猛人。
嗰時嘅西郊泳場凈係得差唔多3000平方米咁大，場入面有個初級池，又窄又長嘅中級池，靠住條河邊嘅係高級池，池嘅中間重有個細嘅浮台響度，而台邊架有跳板嚟畀人跳水用。嗰時，雖然話西郊泳場嘅設備好簡陋，但因為交通好方便，收費又平，所以有好多後生仔嚟呢度游水。
1931年，廣州市警察局就鬧咗西郊泳場啲嘢，佢想霸咗呢度嚟起水警講習所，但係，由於梁彧農同黎壽彭都係泮塘同西村嘅望族，而且黎壽彭重攞埋呢笪地嘅產權，後嚟經過協商，就用咗廣州市員警體育會嘅名嚟免費辦水警講習所。
雖然話喺日本人霸咗廣州嗰陣，游水場冧咗，但係到咗1946年，游水場就恢復咗營業，不過佢重係用咗以前1930年起嘅竹棚嗰種。喺嗰時，廣州入面凈係得好少可以畀人游水嘅公眾泳池，所以有好多人去咗西郊泳場度游水。
1947年，嗰時嘅廣東省銀行行長鄒殿邦嚟出錢，喺青年泳池嗰的起咗個木料結構，松皮蓋頂嘅泳場，重改咗名嗌「荔灣游泳場」。而場入面有個四方形嘅初級池、一個50×50米嘅高級池，喺池嘅中間重有個10米高嘅跳水台，而跳水台嘅兩邊重有跳板響度，高級池嘅兩端重起咗各長27米六級嘅觀眾台嚟畀成千人嚟睇游水比賽。
而高級池嘅四邊，全部啲走廊都係通嘅，而喺初級池同高級池之間，重有條好闊嘅走廊響度。而中西菜部、士多、粥品部、攝影部等都喺大走廊度起咗，喺嗰時，呢度係個幾有規模嘅游水場。喺荔灣游泳場開幕呢晚，喺初級池度唔好彩，出咗單溺水事故，重有呢個泳場附近冇水上碼頭響度，交通都唔係好方便，後嚟1948年嗰陣，荔灣游泳場唔撈喇，入面嘅設施冚唪唥畀嗮西郊泳場，而西郊泳場嘅面積就去到12000平方米。
而總幹事同副總幹事就負責丼錢，招咗啲外企股份返嚟起大咗個游水場。由於個規模擴大咗，編制都擴大埋，業務都變多咗，佢重喺游水場附近起咗個溜冰場添。而滑水場喺1949年解咗放之後，就變咗有瀡滑梯設備嘅兒童樂園。
馬田·拿殊係加拿大一位退役足球員，職業生涯一共五次入選北美聯合足球聯賽甲組全明星隊，並且為兩支球隊羅車斯特犀牛同溫哥華白浪分別奪得過兩次聯賽冠軍。佢亦都為加拿大國家隊打過36場比賽，攻入兩球。佢宜家係溫哥華白浪嘅青訓教練兼球探。
若果要求呢個方法有返一定階數p ，噉亦都有相應嘅要求，噉樣意味住局部截尾誤差為O。啲可以從截尾誤差本身嘅定義裏便得出。譬如，若果b1 + b2 = 1， b2c2 = 1/2， b2a21 = 1/2，噉兩級方法嘅階數為2。
淡馬錫控股私人有限公司，簡稱淡馬錫控股或淡馬錫，係新加坡一間投資公司，由新加坡政府財政部全資擁有。截至2019年3月31號嘅財政年度，全年股息收入90億新加坡元，10年期股本回報率9%，集團投資組合總價值約3130億新元。
李菊係江蘇南通人，出名嘅乒乓波運動員。7歲開始練乒乓波，1990年入江蘇省隊，1991年入國家青年隊，1992年入國家隊，2001年退役，2003年復出。最好成績係2000年夏季奧林匹克運動會女子乒乓波雙打冠軍。
2018年花蓮地震係指主震發生喺2018年2月6號23點50分42.6秒嘅地震，渠嘅震央喺台灣花蓮縣近海，美國地質調查局錄得地震規模係MW 6.4級，震源深度大約10.6公里。爾次地震係台灣繼2016年高雄美濃地震後最嚴重嘅一場地震，而其中主震啱啱好發生喺美濃地震嘅兩周年。
牙箍係箍牙會用嘅架生。通常會放喺牙齒嘅前面，都有機會放喺牙齒嘅背面）。個牙箍鋼環係用不鏽鋼同瓷器整好咗，之後用膠水將拱形鐵線黐喺每隻牙中間。而箍牙嗰個弓線就以拱形穿喺牙上面去畀條弓線喺三維空間受限制咁郁。
正因為甲殻亞門嘅動物係咁多態，因此要搵到一個共同嘅特徵唔簡單。甲殻亞門與氣管類動物相對比較特殊嘅有佢哋有兩對觸角同適應喺水中生活嘅鰓。不過呢啲特徵實際上係節肢動物一開始公有嘅特徵，六足亞門嘅動物呢啲器官後來變化嘞。
另一個古老嘅特徵係甲殻亞門動物分叉嘅腳，咁樣嘅腳喺化石中嘅三葉蟲就已經有。氣管類嘅動物後來冇咁樣嘅腳嘞。幾乎所有嘅甲殻亞門嘅動物都有一種特別嘅幼蟲狀態。呢啲幼體典型地分三個帶腳或觸鬚嘅節，佢哋嘅無節幼體眼係單數嘅。
同其他所有節肢動物一樣，甲殻亞門嘅軀幹由幾個節組成。第一個節係頭部嘅口前葉，最後一節係尾部嘅尾板。通過唔同嘅適應方式呢個基本嘅構造方式可以形成非常唔同嘅特別結構。尤其外肢嘅變化可以非常大。一啲節可以融合到一齊形成比較大嘅軀幹部分。
甲殻亞門嘅發展過程類似。一般佢哋經歷多個幼蟲期，每次幼蟲期開始時幼蟲通過萌芽產生新嘅節同外肢。除五口綱動物外所有甲殻亞門動物一開始嘅幼體都係典型嘅無節幼體。有啲動物喺卵內度過呢個幼體期。此後唔同綱嘅動物發展出唔同嘅幼體。
幾乎所有甲殻亞門動物都生活喺水入面，喺海洋同淡水水系中所有嘅生態系統中都有甲殻亞門動物存在。少數物種生活喺陸地上，比如屬於寄居蟹嘅椰子蟹，但呢啲動物至少喺發展期間要依靠水。唯一幾乎完全喺陸地上生活嘅甲殻亞門動物係等足目嘅動物。
喺水中甲殻亞門生活喺所有嘅生態環境中。好多物種構成遠洋區嘅浮游生物，其他生活喺水底、岩隙、珊瑚礁上或潮汐帶。喺北冰洋同南極洲嘅冰層下面都有好多甲殻亞門動物生存，佢哋構成當地食物鏈嘅最低級。喺大洋底嘅沸泉附近都有甲殻亞門動物生活。
一般甲殻亞門動物與氣管類動物被睇作係姊妹群。一啲學者認為昆蟲同蜈蚣係甲殻亞門內嘅動物。呢個意見嘅由來在於對呢啲動物嘅胚胎發展嘅討論。通過分子遺傳學嘅研究同對精子結構嘅研究今日普遍認同過去屬於獨立嘅門嘅五口綱動物都屬於甲殻亞門。
喺海洋同淡水生態系統中甲殼亞門動物，尤其係細嘅浮游動物，起咗一個非常關鍵嘅作用。佢哋食用水中嘅浮游植物，由此控制呢啲植物嘅生長。喺浮游動物中佢哋所佔嘅數量比例最大。同時佢哋都係其他大嘅水中動物嘅直接或間接嘅食物。
MakerALive係一個網上直播平台同埋流動應用程式，屬電訊盈科媒體，MakerVille旗下，2022年5月成立，當中會將一啲嘅活動去做直播，亦可以將喺現場手上面嘅手燈配對，去做出一啲相應台上嘅顏色。
美中經濟暨安全檢討委員會係一個美國政府機構，2000年10月通過國會授權設立，負責監督同調查美利堅合眾國同中華人民共和國之間關於國家安全，貿易等問題。成員由兩黨國會議員任命，每年發佈年度報告，係美國國會、白宮，決定美中政策一個重要指南。
陳柏惟，中華民國政治人物，支持台灣獨立，喺高雄市出世，而家住喺臺中市。佢阿爸係澎湖人，而阿媽就係外省人，陳喺國立高雄大學資訊管理學系畢業。佢喺2020年上任第10屆立法委員，亦係台灣基進首位立法委員，但喺2021年被罷免。
佢喺2020年參加立法委員選舉，並擊敗尋求連任嘅臺中市第二選區立委顏寬恒。但佢喺2021年初成為咗國民黨支持者嘅罷免對象，罷免公投喺10月23號進行。呢次罷免案被部分媒體視為前高雄市長韓國瑜喺2020年被罷免後，韓國瑜同國民黨一啲支持者發起嘅報復性罷免案之一。
梁詠琪身材高，有高妹嘅花名。佢讀理工期間，做過模特兒。其中時間廊海報造形引起導演李志毅注意，之後1995年李志毅搵佢參演《流氓醫生》。呢套戲嘅成功畀到佢另一個機會，就係《烈火戰車》裏面擔正。因為咁，響1995年香港電影金像獎獲提名最佳新人獎。
1999年佢同啱啱同女朋友邵美琪分手嘅鄭伊健拍拖，之後同居，係多年嘅娛樂新聞話題，亦影響佢嘅歡迎度。同年亦響《心動》做主角，響香港電影金像獎提名最佳女主角。同年佢開始做日本美容產品FANCL代言人，令佢走出低谷。
2010年，梁詠琪曾經喺微博聲援就中國毒奶粉問題維權嘅趙連海，但之後因為中國共產黨壓力被逼刪去有關內容。香港中文大學政治與行政學系副教授馬嶽又話，事件係因為報道太敏感，加上太多人睇佢嘅微博，所以當局要立刻封殺，又話如果梁拒絕就範，可能影響佢嘅內地演藝事業。
超夢夢嘅屬性係超能力，佢冇分男女，冇得生蛋。第六代開始，增加咗一種可以短暫提升自己戰鬥力嘅臨時進化形態，即係超級進化，超夢夢有兩種超級進化，分別係超級超夢夢X同埋超級超夢夢Y，種族值都有成780，同超級烈空坐一樣都屬於種族值最高嘅寵物小精靈之一，佢嘅專屬招式係精神擊破。
響1918年，佢獲選為裕仁親王嘅未來老婆，之所以會揀佢係因為貞明皇后覺得良子嘅性格幾啱做皇后，加上良子又係久邇宮邦彥王個女，離當代天皇血緣好近，裕仁娶良子就係親上加親。之後香淳皇后隨即退學，同年4月響久邇宮邸開始接受教育，教佢點做一個太子妃。
響1920年，裕仁畀正式立為皇太子，同年六月約定將會舉行婚禮，但係期間發生「宮中某重大事件」，元老山縣有朋話良子嘅媽媽俔子個家族有遺傳色盲，懷疑良子都有色盲，所以要求取消婚約，之後宮內省表示唔會變更太子妃人選。
響1929年，佢同昭和天皇搬去宮城到住，同年三女和子出世，兩年後第四個女厚子出世。嗰時，因為香淳皇后生咗四個細路都係女仔，而要做天皇嘅繼承人必需係男仔，所以有好多貴族開始要求昭和天皇實行「一夫多妻制」，而另外有好多軍人要求昭和天皇立佢個二細佬秩父宮雍仁親王為儲君。
二戰之後，皇室冇嗮權力，於是香淳皇后開始親近民眾，而仔女嘅配偶對象開始唔再限於貴族或者皇室成員，大仔明仁就係其中最出眾個嗰。響1957年，明仁響輕井澤嘅網球場上面識咗生意人正田英三郎個大女正田美智子，之後明仁開始追美智子，爾件事響當時嘅日本係好少見。
響1960年，大女東久邇成子發病，第二年診斷為結腸粘連同埋腹壁腫瘤，4月畀人送去醫院。香淳皇后知道之後，日日都去探成子。但係成子最後都係醫唔返，響1961年7月去世，終年35歲。成子嘅死對香淳皇后帶嚟好大打撃，香淳皇后仲試過響度喊。
響1976年，香淳皇后身體開始出現問題，第二年佢響屋企入面跌親，送到醫院之後證實腰椎骨折。醫生話香淳皇后想完全好返係冇可能，所以香淳皇后開始接受治療。但係同時之間，香淳皇后認知力開始下降，就連行路都唔再好似以前咁，後嚟仲要攞枴杖先至得。
響1989年1月7號，老公昭和天皇駕崩，臨死前香淳皇后同埋另外四個仔女都一直響裕仁身邊。同年2月，昭和天皇嘅大喪之禮正式舉行，而正仁親王妃華子代表香淳皇后出席大喪之禮。同一日，大仔明仁登基，第二日即刻定年號為平成，而香淳皇后升上做皇太后，而美智子升上做皇后。
畢架山一號係香港筆架山一個私人屋苑，2004年落成，門牌地址係筆架山道1號，實際沿住成條碧景林路起，發展商係長江實業。屋苑有16座，604個單位，單位建築面積由1,277至2,900平方呎。屋苑原址係九龍仔軍人宿舍，長江實業喺1999年6月以32.
二次安檢係美國各大機場同中國大陸各大火車站入閘搭飛機、火車，及運動會入場睇比賽、部份邊界前嘅附加安全檢查環節。佢主要包括行李、人員等需要先經過一次固定安檢儀嘅檢查之後，再用唔同嘅安檢儀或開包搞第二次安全檢查啲事。
呢啲措施係有效防止喺搭緊飛機或火車或比賽半佬等超多人流密集地方出現易燃、易爆、利器、有害等危險品或可疑人員流入，導致半佬出現死傷意外或侵犯他人權益或種族歧視啲情況。同一次安檢嘅人過安檢門、物品過X光機、液體過檢測儀、細型包裹過金屬探測器相比，多咗個例如核素檢查、開包檢驗、口頭詢問、搜身呢啲環節。